Twee boeties stap ‘ekstra myl’ vir hul hondPeter (14) en Gerry (8) Cedras by Meisie. Foto: facebook via Animal Welfare Society of SA. Die storie van twee boeties, Peter (14) en Gerry (8) Cedras, wat etlike kilometer oor rowwe terrein geloop het om behandeling te kry vir Meisie, hul hond, het talle Suid-Afrikaners se harte aangegryp. Allan Perrins van ŉ dieresorgvereniging in Phillipi, het in ŉ verklaring op Facebook gesê die twee “helde” het Donderdag van een van die plaaslike groenteplase geloop om hulp vir Meisie, ŉ Duitse herdershondkruising, te kry. Gerry het dié tog kaalvoet aangepak. Hul gesin se huis het onlangs erg skade gely toe ŉ kers ŉ brand veroorsaak het. Volgens Perrins het Peter R7 gespaar om vir Gerry nuwe skoene te koop maar het toe eerder besluit om die geld te gebruik om Meisie te red. “Nodeloos om te sê het ons vir Peter alles terugbetaal en vir Gerry ŉ paar skoene uit ons liefdadigheidswinkel gekry.” Meisie is opgeneem met bosluiskoors met simptome van onder meer hoë koors en vlak asemhaling. Sy is ongeveer een jaar oud. Sy het sedertdien ŉ bloedoortapping ondergaan en ontvang medikasie. Teen Vrydagoggend het Perrins gesê dat dit baie beter gaan met Meisie. “Wat my regtig beïndruk het van die twee minderjariges is dat hulle ten spyte van hul omstandighede ŉ plan gemaak het en Meisie se welstand sonder selfsug eerste geplaas het.” Meisie Vrydagoggend by Oscar, ‘n assistent by die Animal Welfare Society. Foto: Facebook via Animal Welfare Society of SA.